**Ενδεικτικά θέματα Νεοελληνικής Γλώσσας για τη δοκιμασία εισαγωγής**

**σε Πρότυπο Γυμνάσιο**

**Ηχορρύπανση, ‘’δώρο του σύγχρονου πολιτισμού’’**

**Α. ΚΕΙΜΕΝΟ**

Έχουν περάσει πολλά χρόνια από τότε που οι περισσότεροι άνθρωποι ζούσαν κυρίως στα χωριά και τις μικρές πόλεις, σε σπίτια με κήπους και **ήσυχους** δρόμους. Σήμερα πέντε στους δέκα είναι συγκεντρωμένοι σε μεγαλουπόλεις, όπου κυριαρχούν οι πολυκατοικίες και οι δρόμοι είναι γεμάτοι αυτοκίνητα, που εκτός από το νέφος δημιουργούν και ανυπόφορους θορύβους. Μια από τις νέες πληγές του σύγχρονου πολιτισμού ονομάζεται ηχορρύπανση. Το μεγαλύτερο ανεκτό όριο θορύβου για τον άνθρωπο είναι τα 70 ντεσιμπέλ (dc) . Όταν ξεπεραστεί αυτό το όριο, ο οργανισμός μας **αντιδρά** βίαια.

Πρόσφατες έρευνες απέδειξαν ότι ο πολύς θόρυβος οδηγεί σε προβλήματα υπέρτασης, άγχους και επιθετικότητας. Σ’ ένα οικοδομικό τετράγωνο υπό ανέγερση αφέθηκαν για εννέα μήνες πίθηκοι. Η πίεσή τους ανέβηκε μέχρι 40 % . Είναι χαρακτηριστικό ότι διαφορετικά αντιδρούν οι οδηγοί σε μια σύγκρουση αυτοκινήτων στην πόλη και διαφορετικά σ’ έναν επαρχιακό δρόμο.

Καλό θα είναι, όταν αγοράζουμε παιδικά παιχνίδια, να ελέγχουμε το θόρυβο που παράγουν. Η τηλεόραση και τα στερεοφωνικά συγκροτήματα στο σπίτι να μην παίζουν σε τέτοια ένταση, που χρειάζεται να φωνάζουμε για να μας ακούσουν, ενώ **παράλληλα** ενοχλούνται και οι γείτονές μας. Τέλος να σημειώσουμε ότι οι επισκέψεις μας σε **μέρη** θορυβώδη δεν πρέπει να ξεπερνούν τις δύο ώρες.

**Β. ΕΡΩΤΗΣΕΙΣ**

Να απαντήσετε με βάση το κείμενο, επιλέγοντας τη σωστή από τις απαντήσεις που σας δίνονται :

1. Σήμερα σε μεγαλουπόλεις ζει :

* **Α. το 50% των ανθρώπων**
* Β. το 70 % των ανθρώπων
* Γ. το 40 % των ανθρώπων
* Δ. το 85 % των ανθρώπων

2. Ο άνθρωπος μπορεί να ανεχθεί θόρυβο μέχρι :

* Α. 9 ντεσιμπέλ
* Β. 40 ντεσιμπέλ
* **Γ. 70 ντεσιμπέλ**
* Δ. Δύο ώρες

1. ο πολύς θόρυβος οδηγεί σε προβλήματα :

* α. υπέρτασης
* β. άγχους
* γ. επιθετικότητας
* **δ. σε όλα τα παραπάνω**

1. Ποια από τις παρακάτω προτάσεις αληθεύει ως προς το περιεχόμενό της;

* Α. Σ’ ένα οικοδομικό τετράγωνο υπό ανέγερση αφέθηκαν για εννέα μέρες πίθηκοι.
* Β. Οι επισκέψεις μας σε μέρη θορυβώδη δεν πειράζει να ξεπερνούν τις δύο ώρες.
* Γ. Στις μεγαλουπόλεις βρίσκει κανείς σπίτια με κήπους και ήσυχους δρόμους.
* **Δ. Όταν εκτεθούμε σε πολύ θόρυβο, αντιδρούμε πιο βίαια.**

1. Ποια λέξη έχει το ίδιο νόημα με τη λέξη **παράλληλα**;

* Α. Παρόμοια
* **Β. Ταυτόχρονα**
* Γ. Αργότερα
* Δ. αντίθετα

1. Να βρείτε την πτώση της φράσης **μικρές πόλεις** , όπως χρησιμοποιείται στο κείμενο :

* Α. Ονομαστική πληθυντικού
* Β. Γενική πληθυντικού
* Γ. ονομαστική πληθυντικού
* **Δ. αιτιατική πληθυντικού**

1. **Πρόσφατες έρευνες :** το επίθετο ‘’πρόσφατες’’ είναι :

* **Α. θετικού βαθμού**
* Β. συγκριτικού βαθμού περιφραστικό
* Γ. συγκριτικού βαθμού μονολεκτικό
* Δ. υπερθετικού βαθμού

1. Το ρήμα **απέδειξαν** είναι :

* Α. Οριστική Παρατατικού Ενεργητικής Φωνής
* **Β. Οριστική Αορίστου Ενεργητικής Φωνής**
* Γ. Οριστική Παρατατικού Παθητικής Φωνής
* Δ. Οριστική Αορίστου Παθητικής Φωνής

1. Να χαρακτηρίσετε συντακτικά τη λέξη **ηχορρύπανση** :

* Α. Αντικείμενο στο ρήμα ‘’ονομάζεται’’
* Β. **Κατηγορούμενο** στο «μία»
* Γ. Υποκείμενο του ρήματος «ονομάζεται»
* Δ. Κατηγορούμενο στο «πολιτισμού»

1. Να χαρακτηρίσετε συντακτικά τη λέξη οικοδομικό :

* **Α. Επιθετικός προσδιορισμός στο ‘’τετράγωνο’’**
* Β. Αντικείμενο στο ‘’αφέθηκαν’’
* Γ. Κατηγορηματικός προσδιορισμός στο «τετράγωνο»
* Δ. Επιρρηματικός προσδιορισμός